b"\n_START_ARTICLE_\nSilmukointi\n_START_PARAGRAPH_\nSilmukointi on eukaryoottisoluissa geenin transkription (DNA:sta esi-mRNA:ksi) ja translaation (mRNA:sta proteiiniksi) v\xc3\xa4liss\xc3\xa4 tapahtuva prosessi. Silmukoinnissa geenist\xc3\xa4 poistetaan transkriptoidussa esi-mRNA:ssa olevat jaksot, jotka eiv\xc3\xa4t vaikuta proteiinin sekvenssiin (intronit), jolloin j\xc3\xa4ljelle j\xc3\xa4\xc3\xa4v\xc3\xa4t vain geenin koodaavat osat eli eksonit.\n_START_SECTION_\nSilmukointi\n_START_PARAGRAPH_\nUseimmat korkeimpien eukaryoottien geeneist\xc3\xa4 ovat DNA:ssa ep\xc3\xa4jatkuvina. Eksoneiden, joiden sekvenssi m\xc3\xa4\xc3\xa4r\xc3\xa4\xc3\xa4 proteiinien rakenteen, v\xc3\xa4liss\xc3\xa4 on introneita, jotka poistetaan ennen proteiinisynteesi\xc3\xa4. Proteiinisynteesi alkaa kuitenkin koko geenin \xe2\x80\x93 eksoneiden ja introneiden \xe2\x80\x93 transkriptiolla esi-mRNA:ksi._NEWLINE_Esi-mRNA:sta poistetaan tumassa intronit, jolloin syntyy valmiita mRNA-juosteita (l\xc3\xa4hetti-RNA:ta), jotka siirret\xc3\xa4\xc3\xa4n tumasta solulimaan proteiinisynteesi\xc3\xa4 varten._NEWLINE_Silmukointikohdan tunnistus perustuu introneiden p\xc3\xa4iss\xc3\xa4 oleviin konservoituneisiin jaksoihin. RNA:n 5'-p\xc3\xa4\xc3\xa4ss\xc3\xa4 ovat nukleotidit GU ja 3'-p\xc3\xa4\xc3\xa4ss\xc3\xa4 AG. Silmukointireaktiossa esi-mRNA katkeaa ensin intronin 5'-p\xc3\xa4\xc3\xa4st\xc3\xa4, kun intronissa oleva adeniinin -OH-ryhm\xc3\xa4 hy\xc3\xb6kk\xc3\xa4\xc3\xa4 intronin 5'-p\xc3\xa4\xc3\xa4n fosforisidokseen. Molekyyli muodostaa t\xc3\xa4ll\xc3\xb6in lasson (engl. lariat). Toisessa vaiheessa 5'-p\xc3\xa4\xc3\xa4ss\xc3\xa4 ollut eksoni hy\xc3\xb6kk\xc3\xa4\xc3\xa4 3'-p\xc3\xa4\xc3\xa4n eksonin fosfaattiryhm\xc3\xa4\xc3\xa4n._NEWLINE_Yleens\xc3\xa4 silmukointiin osallistuu spliseosomi, joka koostuu lyhyist\xc3\xa4 RNA-molekyyleist\xc3\xa4 ja proteiineista. Tietyt silmukoinnit tapahtuvat RNA:n itsens\xc3\xa4 katalysoimana eik\xc3\xa4 reaktio t\xc3\xa4ll\xc3\xb6in vaadi energiaa.\n_START_SECTION_\nVaihtoehtoinen silmukointi\n_START_PARAGRAPH_\nEsi-mRNA:n silmukointi voi tapahtua vain yhdell\xc3\xa4 tavalla, mutta usein samasta geenist\xc3\xa4 voidaan silmukoinnin avulla luoda erilaisia mRNA-molekyylej\xc3\xa4 ja siten erilaisia proteiineja. T\xc3\xa4m\xc3\xa4 mahdollistaa eli\xc3\xb6iden kasvavan monimutkaisuuden ja nopeamman evoluution. Vaikka silmukoinnin lopputuotteet voivat olla erilaisia, eksonit ovat niiss\xc3\xa4 aina samassa j\xc3\xa4rjestyksess\xc3\xa4 kuin esi-mRNA:ssa._NEWLINE_Vaihtoehtoisen silmukoinnin s\xc3\xa4\xc3\xa4telyj\xc3\xa4rjestelm\xc3\xa4\xc3\xa4 ei tunneta hyvin."